Diari Oficial de la Generalitat Valenciana


Sumari del DOGV 2989, del 12-05-1997 (1997/4430)

RESOLUCIÓ de 30 d'abril de 1996, de la directora general de Qualitat Ambiental, sobre declaració d'impacte ambiental d'un projecte de central de cogeneració a Buñol.
---------------------------------------------------------------------------------------------------------------------------------------------------------------------

### Dades del document

Número de DOGV
:   2989

Data del DOGV
:   12-05-1997

Secció del DOGV
:   ALTRES ANUNCIS - MEDI AMBIENT

Número del document
:   1997/4430


Data del document
:   30-04-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 30 d'abril de 1996, de la directora general de Qualitat Ambiental, sobre declaració d'impacte ambiental d'un projecte de central de cogeneració a Buñol.   
Vist l'expedient 338/95-AIA sobre un projecte d'una central de cogeneració, amb dos motors alternatius de combustió interna de gasoli tipus B, que mouran dos alternadors, respectivament d'una potència de 1000 KVAs cadascun, promogut per POMPEYO CRIADO, SA, amb domicili a Partida d'Umbria, s/n, Buñol (València),  
Vist que l'objecte del projecte és el de produir conjuntament electricitat (per a autoconsum i exportació de l'excedent), com també l'aprofitament de l'energia calorífica necessari en el procés productiu (generació de vapor i recuperador de l'aire calent per a l'assecat del paper).  
Vist que, en data 15 de desembre de 1995, el Sr. Rafael Prats Sabater (LEING, SL), amb DNI 48139484, en nom de l'empresa Pompeyo Criado, SA, remet l'avantprojecte i l'estudi d'impacte ambiental, per a la seua tramitació.   
Així mateix, aporta justificant que Pompeyo Abad Criado, autoritza el Sr. Rafael Prats Sabater i el Sr. Francisco Lacruz Diaz a representar-la davant la Conselleria d'Indústria, en la tramitació d'expedients, retirada i resposta a la documentació generada.  
Vist que, en data 20 de desembre de 1995, se sol·licita al promotor, a través dels seus representants, l'ampliació de l'estudi d'impacte ambiental en els següents punts:  
- Estimació del contaminant NOx, expressat en ppm.  
- Càlcul de fumerals, prenent com a contaminant més desfavorable el NOx.  
- Respecte al càlcul dels fumerals de l'apartat 6- "Mesures correctores proposades", aclariment dels següents punts:  
a) Confirmació que el càlcul es fa per a cadascun de tots dos motors individualment i per tant, els valors dels cabals màxims de substàncies contaminants Q (Kg/h) i el cabal de gasos emesos v(m3/h) corresponen a cadascun dels motors per separat.  
b) Justificació dels valors adoptats en els paràmetres "CMA", "CF" i "n".  
Vist que, en data 7 de febrer de 1996, LEING, SL remet l'ampliació sol·licitada i acompleix tots els punts requerits de conformitat amb aquest servei,  
Vist que, en data 14 de març de 1996, el Servei Territorial d'Indústria i Energia de València remet una còpia de l'avantprojecte de central elèctrica, estudi energètic i producció elèctrica per a l'avaluació de transferència.  
Vist que ha estat exposat al públic mitjançant un anunci en el Butlletí Oficial de la Província de València, sense que s'hi hagen presentat reclamacions, segons un certificat del Servei Territorial d'Indústria i Energia de València, amb data d'entrada en aquesta Conselleria 14 de març de 1996.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental,  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte d'una central de cogeneració, promogut per Pompeyo Criado, SA, d'acord amb les previsions de l'estudi d'impacte ambiental i la seua ampliació com també les condicions i precisions següents:  
1) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli, i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i lliurada a un gestor autoritzat, segons allò disposat en el Reial Decret de 20 de juliol de 1988, núm. 833/1988, de Residus Tòxics i Perillosos. Pel fet de ser productor de residus tòxics i perillosos, l'empresa estarà subjecta a tot allò disposat en l'anterior Reial Decret, a la Llei 20/86 de 14 de maig.   
2) Les emissions i immissions dels gasos d'escapament compliran el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric i les seues posteriors modificacions.  
Concretament, les emissions es trobaran en tot moment dins dels límits marcats pel quadre 2.2 ("Instal·lacions que utilitzen fuel-oil", per al cas particular de gasoli) de l'Annex IV ("Nivells d'emissió de contaminants a l'atmosfera per a les principals activitats industrials potencialment contaminants de l'atmosfera"), corresponent al mencionat Decret.  
3) Tots els gasos d'escapament procedents de la combustió del cogenerador eixiran a l'exterior a través de fumerals, que compliran l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
4) Es dotarà a la instal·lació de la infraestructura permanent, i que s'adaptarà a les prescripcions de la normativa vigent com també recomanacions d'organismes reconeguts, que permeta, en qualsevol moment, la presa de mostres per al control, inspecció i vigilància del nivell d'emissions.  
5) S'incorporaran els silenciadors i equips necessaris per a la reducció dels nivells sonors, de forma que no es transmeta a possibles habitatges, cases i en general qualsevol edificació pròxima, més de 40 dB(A) diürns (de 8 h. a 22 h.) ni més de 30 dB(A) nocturns (de 22 h. a 8 h.)  
6) Es realitzarà un control semestral dels nivells i de la composició de gasos emesos a l'atmosfera per una empresa col·laboradora de l'administració. El dit control complirà els requisits exigits en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric i els resultats es remetran a aquesta direcció general.  
El control es referirà almenys als següents paràmetres: partícules sòlides, CO, SO2, NOx (mesurat com a NO2), opacitat i temperatura dels gasos.  
7) A fi de reduir les emissions de NOx, s'aconsella la instal·lació d'un sistema catalític de reducció selectiva o un altre procediment equivalent, que elimine gran part del contingut de NOx dels gasos d'escapament.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'abril de 1996.- La directora general de Qualitat Ambiental: Gloria Arnandis Boix.